SL Uradni list Evropske unije C 14/26

Predlog za sprejetje predhodne odločbe, ki ga je vložilo First-tier Tribunal (Tax Chamber) (Združeno kraljestvo) 28. oktobra 2016 – Marcandi Limited, ki posluje kot „Madbid“/Commissioners for Her Majesty's Revenue & Customs

(Zadeva C-544/16)

(2017/C 014/32)

Jezik postopka: angleščina

Predložitveno sodišče

First-tier Tribunal (Tax Chamber)

Stranki v postopku v glavni stvari

Tožeča stranka: Marcandi Limited, ki posluje kot „Madbid“

Tožena stranka: Commissioners for Her Majesty’s Revenue and Customs

Vprašanja za predhodno odločanje

Prvo vprašanje

Ali je ob pravilni razlagi členov 2(1), 24, 62, 63, 65 in 73 Direktive Sveta 2006/112/ES z dne 28. novembra 2006 o skupnem sistemu davka na dodano vrednost in v okoliščinah, kot so te iz postopka v glavni stvari,

(a) to, da družba Madbid uporabnikom izda točke v zameno za plačilo v denarju: (i) „predhodna transakcija“ izven področja uporabe člena 2(1), kakršno je Sodišče opredelilo [v sodbi z dne 16. decembra 2010, MacDonald Resorts Ltd/The Commissioners for Her Majesty’s Revenue and Customs, C-270/09, EU:C:2010:780] v točkah od 23 do 42, ali (ii) opravljanje storitev s strani družbe Madbid v smislu člena 2(1)(c), namreč odobritev pravice do sodelovanja na spletnih dražbah;

(b) če odobritev pravice do sodelovanja na spletnih dražbah pomeni opravljanje storitev s strani družbe Madbid, to opravljanje „za plačilo“ v smislu člena 2(1)(c), namreč za plačilo za opravo (torej znesek, ki ga družba Madbid prejme od uporabnika v zameno za točke);

c) odgovor na točko (b) drugačen, če je plačilo za točke tudi uporabnikovo upravičenje do nakupa blaga za isto vrednost, če na dražbi ne uspe;

(d) če družba Madbid ne opravi storitve za plačilo, ko svojim uporabnikom izda točke v zameno za plačilo v denarju, to opravljanje take storitve v katerem koli drugem trenutku;

in katera načela bi bilo treba uporabiti pri odgovoru na ta vprašanja?

Drugo vprašanje

Kaj je ob pravilni razlagi členov 2(1), 14, 62, 63, 65, 73 in 79(b) Direktive Sveta 2006/112/ES z dne 28. novembra 2006 o skupnem sistemu davka na dodano vrednost v okoliščinah, kot so te iz postopka v glavni stvari, plačilo, ki ga družba Madbid prejme v zameno za dobave blaga uporabnikom, za namene členov 2(1)(a) in 73?

Zlasti, in ob upoštevanju odgovora na prvo vprašanje:

(a) ali je znesek, ki ga uporabnik plača družbi Madbid za točke, „[predplačilo]“ dobave blaga iz področja uporabe člena 65, tako da se DDV „obračuna“ ob prejemu tega plačila, in tako da je plačilo, ki ga družba Madbid prejme od uporabnika, plačilo za dobavo blaga;

(b) ali je, če uporabnik kupi blago prek opcij „kupite zdaj“ ali „doseženi popust“, vrednost točk, ki se porabi za draženje na dražbi in [ki] ob neuspešni ponudbi privede do ustvarjanja „doseženega popusta“ ali znižanja cene „kupite zdaj“: (i) „popust na ceno“ v smislu člena 79(a) tako da je plačilo za dobavo blaga s strani družbe Madbid znesek, ki ji ga uporabnik dejansko plača ob nakupu blaga, in nič več kot to; ali (ii) del plačila za dobavo blaga, tako da plačilo za dobavo blaga s strani družbe Madbid obsega tako znesek, ki ji ga uporabnik plača ob nakupa blaga, kot tudi znesek, ki ga uporabnik plača za točke, porabljene ob neuspešnem draženju na dražbah;

(c) ali je, če uporabnik izkoristi pravico do nakupa blaga, po tem ko je uspel na spletni dražbi, plačilo za dobavo tega blaga navedena zmagovalna cena na dražbi (zvišana za nadomestilo za dostavo in obdelavo), in nič več kot to, ali pa je del plačila za dobavo tega blaga s strani družbe Madbid uporabniku tudi vrednost točk, ki jih je uspešni dražitelj uporabil za draženje na tej dražbi;

ali katera načela bi bilo treba uporabiti pri odgovoru na ta vprašanja?

Tretje vprašanje

Če dve državi članici različno obravnavata transakcijo za namene DDV, v kolikšni meri bi morala sodišča ene od teh držav članic pri razlagi upoštevnih določb prava Unije in nacionalnega prava upoštevati zaželenost izogibanja:

(a) dvojni obdavčitvi transakcije in/ali

(b) neobdavčitvi transakcije;

in kakšen pomen ima za to vprašanje načelo davčne nevtralnosti?